ब्लैकबर्न रोवर्स और विगान एथलेटिक के बीच मैच में रोवर्स 1-0 से हार गया जिसके साथ ही ब्लैकबर्न प्रीमियर लीग से बाहर हो गया है.प्रीमियर लीग से ही बाहर हो जाना रोवर्स और उनके फैन्स के लिए निहायत अपमानजनक है.मैच के दौरान एक मुर्गी को मैदान में छोड़ दिया गया था क्योंकि ब्लैकबर्न के हिंदुस्तानी मालिक वेंकीज़ का मुर्गियों का व्यवसाय है.वेंकी ने 2010 में ब्लैकबर्न को खरीदा था जिसके बाद ब्लैकबर्न का प्रदर्शन दिन प्रतिदिन खराब ही होता गया है. इससे पहले ब्लैकबर्न ने 1995 में बेहतरीन खेल दिखाते हुए प्रीमियरशिप जीती थी और आज वो लीग से ही बाहर हो चुकी है. वेंकीज़ ने पहला फैसला लेते हुए एक ही महीने में कोच सैम अलार्डिस को हटा दिया. अलार्डिस भले ही ब्लैकबर्न में सबके चहेते नहीं थे लेकिन वो ब्लैकबर्न को 13वें नंबर पर रखने में कामयाब रहे थे जहां से टीम आगे ही जा सकती थी.अलार्डिस के बाद आए स्टीव कीन को हमेशा ही शंका की निगाह से देखा जाता रहा क्योंकि उन्हें कोचिंग का अनुभव कम ही था.अलार्डिस के जाने के दो महीने बाद ही निहायत ही सम्मानित अधिकारी जॉन विलियम्स ने इस्तीफा दे दिया जो कि 14 साल से क्लब के एक महत्वपूर्ण सदस्य थे.वेंकीज़ के आने के बाद ब्लैकबर्न में राउल, रोनाल्डिनियो, और डेविड बेकहम को खरीदने की बात ज़रुर हुई थी लेकिन असलियत तो आने वाले दिनों में पता चलेगी.विगान के साथ मैच के बाद रोवर्स के मैनेजर स्टीव कीन के साथ दुर्व्यवहार भी किया गया. पूर्व में रोवर्स के लिए खेल चुके और अब कमेंटरी करने वाले केविन गैलाचर कहते हैं कि फैन्स बहुत ही परेशान हैं ब्लैकबर्न के प्रदर्शन से और उनका गुस्सा निकला है स्टीव पर.ब्लैकबर्न पर अब उनके फैन्स का विश्वास भी घटा है. ब्लैकबर्न के लिए कठिन घड़ी है क्योंकि वो लीग से बाहर है. लीग में प्रवेश करना कठिन काम है और उसके बाद लीग में बेहतर प्रदर्शन और मुश्किल.